Jason Rohde-saak: Psigiater se getuienis kortgeknipDr. Larissa Panieri-Peter. Foto: David Ritchie/ANA Die Wes-Kaapse hooggeregshof het Dinsdag verdere getuienis van ŉ forensiese psigiater wat vir die verdediging in die moordsaak teen Jason Rohde getuig het, verwerp. Regter Gayaat Salie-Hlophe het gelas dat die hof nie enige verdere kruisondervraging van dr. Larissa Panieri-Peter sal toelaat nie. Panieri-Peter het Maandag getuig dat Susan Rohde aan erge depressie gely het wat die risiko vir selfmoord aansienlik verhoog het. Die staat voer aan Rohde het sy vrou vermoor en dit soos selfmoord laat lyk terwyl die verdediging aanvoer Susan het haar eie lewe geneem. Die Rohde-egpaar het die naweek van 22 tot 24 Julie 2016 Sotheby’s International Realty se jaarlikse geselligheid op ŉ wynlandgoed buite Stellenbosch bygewoon. Susan se liggaam is in die egpaar se hotelkamer gevind. Sy het aan ŉ elektriese koord gehang wat oor ŉ haak agter aan die badkamerdeur geglip was. Salie-Hlophe het gesê dat daar kapsie gemaak kan word teen Panieri-Peter se verslag aangesien dit inligting bevat wat reeds aan die hof bekend is. Jason Rohde (Foto: ANA) “Tensy daar enigiets is wat die getuie onder die hof se aandag wil bring anders as wat reeds op die verslag geskryf staan, is enige verdere ondervraging ontoelaatbaar. Gevolglik is staatsaanklaer [Louis] van Niekerk nie meer versoek om die getuie te kruisondervra nie en die hof het gevolglik geen meer vrae vir die getuie nie. Die getuie is verskoon,” het Salie-Hlophe gelas. Sy het verder gesê die hof is gereed om die volgende getuie aan te hoor, maar Graham van der Spuy, die advokaat vir die verdediging, het gesê die volgende getuie is eers volgende week Dinsdag beskikbaar. Die saak sal derhalwe Dinsdag voortgesit word. Maroela Media het vroeër berig Panieri-Peter het gesê haar gevolgtrekking is dat Susan ŉ aantal kwesbaarhede voor die krisis beleef het. Sy was baie energiek en bedrywig. Sy het van nature nie baie geslaap nie en was in baie opsigte ŉ onseker persoon. Sy was ŉ perfeksionis en wou gehad het die wêreld moet die goeie kant van haar en haar gesin sien. Sy het nie goed wat vir haar pynlik was met ander gedeel nie.